21. април, уторак

**Драги ученици, ове седмице ћемо се бавити драмском врстом – КОМЕДИЈОМ, па као увод у ту причу, читамо један драмски комад нашег прослављеног драмског писца Косте Трифковића. Прочитајте најпре одломак у вашим читанкама, а потом, на наш уобичајени начин, покушајте сами да напишете најважније одреднице које се тичу ове комедије. Када све то урадите, препишите ову дату анализу у своје свеске.**

**КОСТА ТРИФКОВИЋ (1843-1875)**

**„ИЗБИРАЧИЦА“**

**О писцу:**

* српски писац 19. века, драмски писац; написао 15 комедија;
* рођен је у Новом Саду, где је и умро;
* био је правник по занимању;
* најпознатије комедије: „Љубавно писмо“, „Избирачица“, „Француско-пруски рат“...

\*\*\*\*\*

**Књижевни род:** драма

**Књижевна врста**: комедија

**Тема:** Понашање размажене девојке Малчике док бира и одбија своје просце.

**Главни ликови**: Малчика, Соколовић (отац), Јеца (мајка), Савета (сироче и њу су Малчикини родитељи усвојили).

***Порука:*** Пробирач нађе отирач!

\*\*\*\*\*

**МАЛЧИКА** је девојка која наизглед има све, лепоту, богатство, памет, али и поред свега тога, она је често завидна, дрска, понижава друге сматрајући да је она изнад свих. Она је прави пример размажене девојке којој сви подилазе и награђују њену себичност. Родитељи је безусловно воле и испуњавају све њене хирове и не желе да јој се супротставе. На крају су доживели да им се кћер срећно уда, а то је и њима била највећа награда.

Породица Соколовић је грађанска и врло имућна, али њихова кћер јединица је врло размажена и уображена. Њој се удварају најбољи момци, али их она одбија. На крају, када су се они оженили скромним и вредним девојкама, она је приморана да се уда за онога коме се највише подсмевала, за Тошицу.

**Тошица**, један од Малчикиних удварача, постаће на крају и њен муж, иако он неће бити премија за саму Малчику. Али, он ју је једини искрено волео. Био је упоран и није лако одустајао иако га је она више пута одбијала. Неспретан и слабовид, успео је да допре до Малчикиног срца.

Све девојке из Малчикиног окружења уграбиће „боље“ прилике, све бивше Малчикине просиоце.

\*\*\*\*\*

*(Припремила: проф. Марина Глинос)*